## La directora general d’Igualtat destaca la necessitat de promoure el futbol femení des d’una edat primerenca a través de programes de desenvolupament

*** Davinia Bono visita l'equip femení de l'escola del club esportiu Atlètic d'Aspe**

La directora general d’Igualtat i de l’Institut de les Dones, Davinia Bono, ha visitat l’escola de l’equip femení club esportiu Atlètic d’Aspe. Durant la trobada amb les jugadores i l’equip directiu, ha destacat la necessitat de “contribuir a empoderar i promoure el futbol femení” per mitjà de “la inversió en programes de desenvolupament de talent i acadèmies per a xiquetes i dones adolescents, proporcionant un entrenament de qualitat”.

Davinia Bono ha tingut l’oportunitat de conéixer de primera mà el treball que este club està desenvolupant en la promoció de la igualtat de gènere. Precisament, la Vicepresidència Segona i Conselleria de Serveis Socials, Igualtat i Habitatge ha concedit una subvenció a este club per al desenvolupament de programes que fomenten l’associacionisme de dones.

La directora general ha assegurat que des de la Conselleria es treballa perquè “les dones tinguen les mateixes oportunitats que els hòmens per a participar en el futbol des d’edats molt primerenques, incloent-hi l’accés a instal·lacions i recursos”. Per això tenen importància els patrocinis i les inversions en programes que oferisquen un entrenament de qualitat, tal com fa el club femení d’Aspe.

Bono ha assenyalat que l’aportació econòmica que la Direcció General d’Igualtat destina a estos equips “fomenta la participació de les dones en un esport com el futbol” i, en comptar amb més recursos, “ajudem a millorar la qualitat i la cobertura mediàtica” de les lligues femenines, una cosa a la qual ha contribuït de manera essencial la selecció femenina de futbol espanyola, en proclamar-se guanyadores de l’últim mundial.

Fecha: 19/10/2023